ટૉસ જીતીને જંગી જુમલો ખડકવામાં માહેર ગણાતી હાલાઈ લોહાણાની ટીમે બૅટિંગ લેવાનો નિર્ણય લઈ શાનદાર શરૂઆત કરી હતી. પ્રથમ બે ઓવરમાં જ ઓપનિંગ જોડી પ્રશાંત કારિયા (૧૯) અને સાગર મસરાણી (૩૨)એ ૩૨ રન કરતાં ફરી એક વખત સ્કોર મોટો થવાની આશા જાગી હતી, પરંતુ બીજી ઓવરના ચોથા બૉલે પ્રશાંત કારિયાને ઇસ્માઇલી ખોજાના શશી રંગારાએ કૅચઆઉટ કરાવ્યો હતો. ત્યાર બાદ સાગર મસરાણીની ફટકાબાજી અન્ય બૅટ્સમેનોના સાથ વડે ચાલુ જ રહી હતી, પરંતુ ૮.૧ ઓવરમાં ૯૬ના સ્કોર પર સાગર મસરાણી રનઆઉટ થયા બાદ છેલ્લા ૧૧ બૉલમાં અન્ય બૅટ્સમેનો વધુ લાભ ન લઈ શકતાં હાલાઈ લોહાણાએ ૧૦ ઓવરના અંતે પાંચ વિકેટે ૧૧૦ રન કર્યા હતા.